*Tämä artikkeli kertoo yhdysvaltalaisesta uutiskanavasta. Samaan mediakonserniin kuuluu myös Fox Broadcasting Company. Suomessa aiemmin näkyneestä Fox-kanavasta kertoo Fox (televisiokanava Suomessa).*

**Fox News Channel (FNC)** on yhdysvaltalainen kaapeli- ja satelliittitelevision välityksellä näkyvä uutiskanava, jonka omistaa Fox Corporation -mediakonserniin kuuluva Fox News Media. Fox News on nähtävissä 86 maassa ja Yhdysvaltain merentakaisissa territorioissa. Kanavan lähetykset tulevat lähinnä sen Rockefeller Centerissä New Yorkissa sijaitsevilta studioilta.

Historia ja profiili
--------------------

Fox Newsin perusti australialaisamerikkalainen mediamoguli Rupert Murdoch, joka palkkasi entisen NBC-johtajan ja republikaanien mediakonsultin Roger Ailesin kanavan toimitusjohtajaksi. Murdoch toimii tällä hetkellä Fox Newsin hallituksen puheenjohtajana, ja Suzanne Scott toimitusjohtajana.

Kanavan lähetykset alkoivat 7. lokakuuta 1996, jolloin se näkyi 17 miljoonalle kaapelitelevision tilaajalle. 1990- ja 2000-lukujen vaihteessa siitä kasvoi Yhdysvaltain katsotuin kaapeliuutiskanava. Helmikuussa 2015 Fox News oli katsottavissa 94 000 000 yhdysvaltalaisessa kotitaloudessa.

Fox Newsiä on kritisoitu puolueellisesta uutisoinnista ja republikaanipuolueen tukemisesta, kuin myös demokraattipuolueen ja sen edustajien panettelusta. Fox News on vastannut kritiikkiin kiistämällä puolueellisuussyytökset ja toteamalla, että kanavan uutistoimitus tarjoaa puolueetonta uutisointia. Kanavan mukaan se myös tekee selkeän eron uutisohjelmien ja mielipideohjelmien välille.

Erityisesti Donald Trumpin presidenttikauden aikana Fox Newsin katsottiin olevan Trumpin lojaali äänenkantaja. Trump on kuitenkin ohjannut kannattajiaan vaihtamaan entistä radikaaleimmille kanaville kuten OAN ja Newsmax. Helmikuussa 2021 Fox jäi kolmanneksi CNN:n ja MSNBC:n jälkeen seuratuimpana uutiskanavana, mikä oli sen surkein suositus 20 vuoteen. Tämän jälkeen kanavan katsojaluvut lähtivät nousuun ja tammikuussa 2023 Fox News oli ollut 23 peräkkäistä kuukautta Yhdysvaltain seuratuin uutiskanava, päivittäisen keskikatsojamäärän ollessa noin kaksinkertaiset verrattuna toiseksi seuratuimpaan MSNBC:hen.

Oikeudenkäynnit
---------------

Äänestyskoneita valmistava Dominion Voting Systems -yhtiö haastoi Fox Newsin oikeuteen valheellisten väitteiden levittämisestä. Fox News levitti vuonna 2020 Donald Trumpin väitteitä vaalivilpistä kun Fox Newsin johto ja tähtijuontajat tiesivät, etteivät vaalivilppiväitteet pitäneet paikkaansa. Dominion vaati oikeudessa 1,6 miljardin dollarin vahingonkorvauksia, mutta Fox News myöntyi maksamaan 787,5 miljoonaa dollaria osana sovitteluratkaisua.

Fox News Suomessa
-----------------

15. lokakuuta 2020 julkaistiin Suomessa Fox News International -sovellus (Android/iOS). Sen kautta voi katsoa Fox Newsia ja Fox Businessia Suomessa älypuhelimella, tabletilla ja älytelevisiolla.

Lähteet
-------

1. ↑  Where in the World is FOX?, Fox News, viitattu 15.5.2019 (englanniksi)
2. ↑  At the new Fox News Channel, the buzzword is fairness, separating news from bias. The New York Times, viitattu 15.5.2019 (englanniksi)
3. ↑  Divisive Ailes gave conservatives a TV home at Fox News, Reuters, viitattu 15.5.2019 (englanniksi)
4. ↑  Suzanne Scott Named CEO of Fox News, Variety, viitattu 15.5.2019 (englanniksi)
5. ↑  Roger Ailes leaves Fox News in wake of sexual harassment claims, The Guardian, viitattu 15.5.2019 (englanniksi)
6. ↑  Fox Hunts TV News Niche with Channel Debut Today (Arkistoitu – Internet Archive), New York Daily News, viitattu 15.5.2019 (englanniksi)
7. ↑  Viewers Continuing to Flock to Cable News Networks, The New York Observer, viitattu 15.5.2019 (englanniksi)
8. ↑  List of how many homes each cable network is in as of February 2015 (Arkistoitu – Internet Archive), TV by the Numbers, viitattu 15.5.2019 (englanniksi)
9. ↑  Tv-tähdet rusikovat surutta demokraatteja Yhdysvalloissa, Ilta-Sanomat, viitattu 15.5.2019
10. ↑  Fox News slammed in Outfoxed film for pro-Bush bias, Campaign, viitattu 15.5.2019 (englanniksi)
11. ↑  The Most Biased Name in News: Fox News Channel Extraordinary Right-Wing Tilt, FAIR, viitattu 15.5.2019 (englanniksi)
12. ↑  Fox News has avoided talking about Jared Kushner's security clearance, CNNMoney, viitattu 15.5.2019 (englanniksi)
13. ↑  Fox newspeople say allegations of bias unfounded, USA Today, viitattu 15.5.2019 (englanniksi)
14. ↑  White House Escalates War of Words With Fox News, Fox News, viitattu 15.5.2019 (englanniksi)
15. ↑  ‘We are lost’: Fox News suffers worst ratings in 20 years *The Independent*.  11.2.2021. Viitattu 25.4.2023. (englanniksi)
16. ↑  Fox News, Newsmax and the fight for conservative TV *Deseret News*.  9.3.2021. Viitattu 25.4.2023. (englanniksi)
17. ↑  Mark Joyella: Fox News Hits 23rd Consecutive Month As Most-Watched In Cable News As CNN Sees Gains In January *Forbes*. Viitattu 15.8.2023. (englanniksi)
18. ↑  Inka Haukka: Vaalivilppivalheita levittänyt Fox News maksaa 787,5 miljoonaa dollaria äänestyskonevalmistaja Dominionille *yle.fi*.  18.4.2023. Viitattu 19.4.2023.
19. ↑  Latchem, John: FOX News' international streaming service expands distribution across Europe S&P Global. Viitattu 28.10.2020. (englanniksi)
20. ↑  Fox News International *foxnewsinternational.com*. Viitattu 28.10.2020. (englanniksi)

Aiheesta muualla
----------------

* Kuvia tai muita tiedostoja aiheesta **Fox News Channel** Wikimedia Commonsissa

* FoxNews.com (englanniksi)
* Adam Gabbatt, ‘Walked a fine line’: how Fox News found itself in an existential crisis, The Guardian 15.11.2020.